**Dodatok č. 7 k Štatútu Rady vlády Slovenskej republiky pre ľudské práva a rodovú rovnosť**

**(schválený uznesením vlády Slovenskej republiky č. 286/2025 zo dňa 28. mája 2025)**

**Čl. I**

Štatút Rady vlády Slovenskej republiky pre ľudské práva a rodovú rovnosť schválený uznesením vlády Slovenskej republiky č. 276 z 20. júna 2012 v znení zmien a doplnení schválených uznesením vlády Slovenskej republiky č. 516 z 3. októbra 2012, uznesením vlády Slovenskej republiky č. 415 z 14. augusta 2013, uznesením vlády Slovenskej republiky č. 17 z 8. januára 2014, uznesením vlády Slovenskej republiky č. 479 z 24. septembra 2014, uznesením vlády Slovenskej republiky č. 467 z 26. augusta 2015 a uznesením vlády Slovenskej republiky č. 425 z 28. júna 2022 sa mení a dopĺňa takto:

1. V čl. 2 sa vypúšťajú slová „práv osôb patriacich k národnostným menšinám a etnickým skupinám,“ a slová „v oblasti práv seniorov,“.

2. V čl. 3 ods. 1 sa v tretej vete vypúšťajú slová „a nové práva“.

3. V čl. 3 sa vypúšťa odsek 2. Doterajšie odseky 3 a 4 sa označujú ako odseky 2 a 3.

4. V čl. 3 ods. 2 písmeno a) znie:

„a) zaujíma stanoviská k vnútroštátnemu plneniu medzinárodných záväzkov Slovenskej republiky v oblasti ochrany ľudských práv, predovšetkým záväzkov vyplývajúcich z medzinárodných dohovorov vrátane súvisiacich opčných protokolov ratifikovaných Slovenskou republikou a zmlúv o ľudských právach a základných slobodách, ktorých je Slovenská republika zmluvnou stranou,“.

5. V čl. 3 ods. 2 sa za písmeno a) vkladá nové písmeno b), ktoré znie:

„b) monitoruje implementáciu Celoštátnej stratégie ochrany a podpory ľudských práv v Slovenskej republike,“.

Doterajšie písmená b) až h) sa označujú ako písmená c) až i).

6. V čl. 3 ods. 2 písm. e) sa za slová „inými ústrednými orgánmi štátnej správy,“ vkladajú slová „poradnými orgánmi vlády,“.

7. V čl. 3 ods. 2 sa za písmeno h) vkladá nové písmeno i), ktoré znie:

„i) podieľa sa na zvyšovaní povedomia o ľudských právach, a to najmä organizovaním verejných odborných podujatí k dôležitým ľudskoprávnym témam,“.

Doterajšie písmeno i) sa označuje ako písmeno j).

8. V čl. 3 sa za odsek 2 vkladá nový odsek 3, ktorý znie:

„(3) V prípade návrhov a odporúčaní rady prijatých uznesením podľa tohto článku, ktoré sú určené jednému alebo viacerým orgánom štátnej správy zastúpeným v rade, sú tieto orgány povinné predložiť svoje stanovisko k návrhom a odporúčaniam rady spravidla na najbližšie zasadnutie rady.“.

Doterajší odsek 3 sa označuje ako odsek 4.

9. V čl. 4 ods. 3 druhej vete sa slová „písm. n), t), u) a v)“ nahrádzajú slovami „písm. p), x), y), z),  aa) a ab)“.

10. V článku 4 odsek 5 znie:

„(5) Ďalšími členmi rady, ktorých vymenúva a odvoláva predseda rady, sú:

a) štátny tajomník ministerstva zdravotníctva,

b) štátny tajomník ministerstva vnútra,

c) štátny tajomník ministerstva financií,

d) štátny tajomník ministerstva hospodárstva,

e) štátny tajomník ministerstva životného prostredia,

f) štátny tajomník ministerstva dopravy,

g) štátny tajomník ministerstva pôdohospodárstva a rozvoja vidieka,

h) štátny tajomník ministerstva zahraničných vecí a európskych záležitostí

i) štátny tajomník ministerstva obrany,

j) štátny tajomník ministerstva cestovného ruchu a športu,

k) štátny tajomník ministerstva investícií, regionálneho rozvoja a informatizácie,

l) vedúci Úradu vlády Slovenskej republiky,

m) zástupca Združenia miest a obcí Slovenska,

n) zástupca Únie miest Slovenska,

o) zástupca Združenia samosprávnych krajov SK 8,

p) deväť významných odborníkov z teórie a praxe z oblasti ľudských práv na základe nominácií organizácií a inštitúcií,

q) splnomocnenec vlády Slovenskej republiky pre národnostné menšiny,

r) splnomocnenec vlády Slovenskej republiky pre rómske komunity,

s) splnomocnenec vlády Slovenskej republiky pre rozvoj občianskej spoločnosti,

t) verejný ochranca práv,

u) výkonný riaditeľ Slovenského národného strediska pre ľudské práva,

v) komisár pre deti,

w) komisár pre osoby so zdravotným postihnutím,

x) podpredsedovia výborov uvedených v čl. 6 štatútu,

y) druhý podpredseda Rady vlády Slovenskej republiky pre práva seniorov a prispôsobovanie verejných politík procesu starnutia populácie,

z) zástupca Rady vlády Slovenskej republiky pre mimovládne neziskové organizácie,

aa) podpredseda Rady vlády Slovenskej republiky pre osoby so zdravotným postihnutím,

ab) zástupca národnostných menšín Rady vlády Slovenskej republiky pre národnostné menšiny.“.

11. V čl. 4 ods. 6 sa slová „písm. a) až m)“ nahrádzajú slovami „písm. a) až n)“.

12. V čl. 5 ods. 1 písmeno g) znie:

„g) schvaľuje závery zo zasadnutia rady, po zapracovaní pripomienok členov rady prítomných na jej zasadnutí, zápisnicu zo zasadnutia rady a záznam z hlasovania procedúrou per rollam,“.

13. V čl. 5 ods. 3 sa vypúšťa písmeno a). Doterajšie písmená b) až g) sa označujú ako písmená a) až f).

14. V čl. 6 ods. 1, 6 a 13 sa vypúšťa písmeno a). Doterajšie písmená b) až f) sa označujú ako písmená a) až e).

16. V čl. 6 ods. 11 sa pred písmeno a) vkladá nové písmeno a), ktoré znie:

„a) navrhujú odporúčania na zlepšenie dodržiavania ľudských práv v oblasti svojej pôsobnosti,“.

Doterajšie písmená a) až e) sa označujú ako písmená b) a f).

18. V čl. 8 ods. 2 sa slovo „Zasadnutie“ nahrádza slovami „Mimoriadne zasadnutie“.

19. Čl. 8 sa dopĺňa odsekom 9, ktorý znie:

„(9) Zo zasadnutí rady sa vyhotovujú závery, ktoré predseda rady prekladá na rokovanie vlády Slovenskej republiky. Súčasťou záverov sú prijaté uznesenia procedúrou per rollam medzi zasadnutiami rady.“.

20. Za čl. 8a sa vkladá článok 8b, ktorý vrátane nadpisu znie:

„Čl. 8b

Hlasovanie procedúrou per rollam

V naliehavom prípade alebo ak podľa povahy veci, ktorá má byť predmetom uznesenia rady, sa nevyžaduje zasadnutie rady, môže byť uznesenie rady prijaté osobitnou písomnou formou, ktorá sa riadi rokovacím poriadkom rady. “.

**Čl. II**

**Účinnosť**

Tento dodatok nadobúda platnosť a účinnosť dňom jeho schválenia vládou Slovenskej republiky.